Unibet Dream Team -joukkue vuoden 2010 Yyteri BeachFutis -tapahtumassa
Naisten sarjan peli vuoden 2010 Yyteri BeachFutis -tapahtumassa
**Yyteri BeachFutis** on Porissa vuosina 2004–2011 järjestetty beachfutis-turnaus.

Yleistä turnauksesta
--------------------

Vuoteen 2010 asti turnauksen paikkana oli Yyterin hiekkaranta, viimeisenä vuonna se järjestettiin Porin raviradalle rakennetuilla hiekkakentillä. Turnauksen loppuottelut pelattiin vuosina 2006 ja 2007 Porin kauppatorilla sekä vuonna 2008 Isomäen jäähallissa.

Yyteri BeachFutiksella oli beachfutiksen SM-turnauksen arvo vuosina 2006–2008. Vuonna 2011 turnauksen yhteydessä pelattiin Suomen beachfutismaajoukkueen ensimmäinen epävirallinen maaottelu, jossa Suomi kohtasi Viron. Turnauksen otteluita televisioitiin useina vuosina Urheilukanavalla ja Nelonen Sportilla.

Historia
--------

Yyteri BeachFutis järjestettiin ensimmäisen kerran vuonna 2004 Yyteri Beach Cupin nimellä, jolloin joukkueita osallistui 12. Tapahtuma kasvatti suosiotaan muutamassa vuodessa niin, että joukkueita osallistui turnaukseen useita satoja ja pelaajia useita tuhansia. Samalla turnaus muuttui pelkästä beachfutisturnauksesta festivaaliksi iltajuhlineen ja esiintyjineen.

Vuonna 2009 Yyteri Beachfutis keräsi kävijöitä pelaajat ja muu yleisö mukaan lukien jo yli 40 000. Huippuvuonna 2010 kävijöitä oli neljän päivän aikana yli 70 000. Joukkueita osallistui lähes 900 ja pelaajia noin 18 000. Kävijämäärän kasvaessa lisääntyivät myös lieveilmiöt, kuten omaisuus- ja huumausainerikokset. Myös Yyterin ja Kaanaan kaupunginosien asukkaat alkoivat valittamaan häiriöistä.

Yyteri on Natura 2000-aluetta, eikä tapahtuma enää vuonna 2011 saanut viranomaisilta lupaa, koska valtavien ihmismassojen katsottiin vaarantavan alueen luontoarvojen säilymisen.

Kielteisen päätösen jälkeen vuoden 2011 beachfutisturnaus iltajuhlineen järjestettiin Porin raviradalla, jonne se keräsi noin 15 000 henkeä.

Turnauksen tulevaisuus
----------------------

Suurista kävijämääristä huolimatta tapahtuman talous oli kuitenkin lehtitietojen mukaan epävakaalla pohjalla. Turnauksen internet-sivujen sulkeuduttua talvella 2012 arveltiin vuoden 2011 turnauksen jäävän viimeiseksi. Tapahtuman pääpromoottorin Patrick Suveksen menehdyttyä helmikuussa 2012 on turnauksen jatko epävarmaa.

Yyteri BeachFutiksen Suomen mestarit
------------------------------------

### Miehet

* 2006: FC Nötkötti, Kauhajoki
* 2007: Mesikämmen BF, Pori
* 2008: Ryökäleet, Joutseno

### Naiset

* 2006: FC Massat, Tampere
* 2007: DänDänDänDää, Tampere
* 2008: FC Gifu

Panoraamakuva vuoden 2010 Yyteri BeachFutis -tapahtumasta.

Lähteet
-------

1. ↑  Historiallinen maaottelu BeachFutiksessa  6. heinäkuuta 2011. YLE Satakunta. Viitattu 25.4.2012. [vanhentunut linkki]
2. ↑  Suomen suurin urheilufestivaali Yyteri BeachFutis kasvaa entisestään!  30. tammikuuta 2009. Urheilusuomi.com/Pori. Viitattu 25.4.2012.
3. ↑  Yyterin kesätapahtumassa holtitonta ulostamista  19. elokuuta 2009. Helsingin Sanomat.  Arkistoitu 22.9.2009. Viitattu 25.4.2012.
4. ↑  Ruuhkista kärsinyt Beach Futis päättyi lopputuuletuksiin  12. heinäkuuta 2010. Uusi Aika. Viitattu 25.4.2012. [vanhentunut linkki]
5. ↑  Yyterin sannoille liki 20 000 palloilijaa  7. heinäkuuta 2010. Satakunnan Kansa. Viitattu 25.4.2012. [vanhentunut linkki]
6. ↑  Yyterin Beachfutis työllisti poliisia  12. heinäkuuta 2010. Iltalehti. Viitattu 25.4.2012.
7. ↑  Yyteri BeachFutis on jäämässä ilman lupia  16.5.2011. YLE Satakunta.  Arkistoitu 21.5.2011. Viitattu 18.5.2011.
8. ↑  Yyteri Beachfutis keräsi 15 000 kävijää  11. heinäkuuta 2011. Radio Pori. Viitattu 25.4.2012. [vanhentunut linkki]
9. ↑  Yyteri beachfutis vastatuulessa: maksamattomia velkoja ja lupa uupuu  6. huhtikuuta 2011. Satakunnan Kansa.  Arkistoitu 30.4.2011. Viitattu 25.4.2012.
10. ↑  Suves raivona: "Olen noitavainon kohde"  6. huhtikuuta 2011. YLE Satakunta. Viitattu 25.4.2012.
11. ↑  Yle: Beachfutiksen jatko Porissa epävarmaa  2. helmikuuta 2012. Satakunnan Kansa.  Arkistoitu 2.5.2012. Viitattu 25.4.2012.
12. ↑  Patrick Suves oli väsymätön järjestelijä ja nautiskelija  9. helmikuuta 2012. Satakunnan Kansa.  Arkistoitu 19.4.2012. Viitattu 25.4.2012.

Aiheesta muualla
----------------

* Kuvia tai muita tiedostoja aiheesta **Yyteri BeachFutis** Wikimedia Commonsissa